Vittorio Bersezio/Le miserie 'd monsú Travet/pàgina 41
Sena dodicésima

Marianin e detti.

MADAMA TRAVET Va' a cogié subit Carlo c'a l'ha mal.

MARIANIN Sí, mama (via con Carlin).

TRAVET Noiaitri i sôma mortificà che chiel, Comendator, a l'abia volsune acompagné fina sí.

'L COMENDATOR A l'è pa gnente. La carossa a l'è lí sota c'a speta, e s'a voleisso torné...

TRAVET Sent, Rosa. T'podrie fé lolí. Adess t'ses tranquila d'la masnà e da già che 'l Comendator a l'ha tanta bontà...

MADAMA TRAVET E ti?

TRAVET Mi, a dí la vrità, i n'eu già bele pro dël teatro. I stareu sí a spëtete, fasend torna côl travai ch'j'eu già fait la neuit passà e che Carlo a m'ha strassame. E d'altronde i t'direu ch'j'eu nen mangià niente a disné, e ch'i saria pa facià d'pié un bocon d'sina. (A s'volta e a vëd la taula pronta) Tè, a j'è giusta la taula pronta. Com'elo ch'j'eve prontà la taula?

BRIGIDA Apunto!... eco!... J'eu pensà d'co mi che sicoma né chiel, né madama a l'avio nen disnà, a l'avrio sinà magara volonté.

TRAVET Brava! J'eve avú 'na bela idea... Cos'elo son? Un patè!

BRIGIDA (Côl cojeta a l'ha nen portalo via).

TRAVET Com'elo c'a j'è un patè ant mia cà? Dova chj'eve pialo?
BRIGIDA A l'è me cusin c'a l'ha damlo.

TRAVET Vostr cusin... che cusin?

BRIGIDA A sa ben... côl ch'j'eu già parlajne tante volte... côl lí c'a l'è garsson da côl sautissé.

TRAVET I m'n'arcordo mai ch'i abii durví boca d'lolí... Basta; com'elo c'a l'è sí ansima?

BRIGIDA J'avia pensà d'feilo tasté a lor. Lolí freid a m' smia c'a deva nen andé mal.

TRAVET (nufiand) Lon c'a l'è sicur a l'è c'a sent un bon odor. Ma foà, mi i m'lasso tiré... e ti, Rosa, cosa t'na dislo 'l cheur?

MADAMA TRAVET Oh! për mi i n'eu nen veuja.

TRAVET Comendator, s'j'ancaleissa a ofrijne un bocon.

'L COMENDATOR No, grassie.

TRAVET Anlora, mi, s'a m'permet...

'L COMENDATOR C'a s'acomoda.

TRAVET Brigida, un cotel, ch'i vad a sagnelo.

'L COMENDATOR E noi, s'a veul madama, magara i s'ancaminôma.

TRAVET Sí, sí, c'a vado.

MADAMA TRAVET Se chiel a j'è nen d'trop incomod.

'L COMENDATOR Gnente afait. J'arivrôma giusta a temp për 'l bal.

BRIGIDA (piand un ciair) (Comenssôma a buté fora sti doi sí, e peui...)

TRAVET Buon divertimento.

'L COMENDATOR Altrettanto (Travet a pia 'na cadrega, e butandla a la taula a dà un bot a Barbarot).

BARBAROT Sachërlot!

TRAVET Misericordia! Cos'j'elo sí sota?

BRIGIDA Gnente, gnente... A sarà 'l gat d'ij vsin.

TRAVET Quaicos c'a l'ha crià, c'a l'ha bogià... Un lader forse.

'L COMENDATOR (tornand andarè) Un lader!

TRAVET Lí sota.

'L COMENDATOR Vëdôma un poch (a aussa 'l mantil e a s'ved Barbarot con soe doi bôte).

TRAVET Monssú Barbarot!

'L COMENDATOR Me suplicant!

TRAVET Cosa falo lí?

BARBAROT Mi?... Niente... I passava...

'L COMENDATOR Sota la taula?

TRAVET Dôma, c'a sauta fora.

BARBAROT I ciamo nen d'mei: j'eu già 'l granfi (a seurt).

TRAVET Cos veullo dí sossí?

BARBAROT 'Na cosa da rie; i j spiegreu...

MADAMA TRAVET La cosa a l'è abastanssa ciaira, e i m'stupisso ben d'chiel, monssú Barbarot...

BARBAROT No, madama, c'a s'stupissa nen...

'L COMENDATOR Ah! A l'è parei che chiel a l'è morigerà?

BARBAROT Comendator, j'assicuro... (a gëstiss con le bôte an man: tut ant un moment a s'n'acors e a j stërma darè).

MADAMA TRAVET A basta, a basta: i volôma gnune spiegassion; ma voi Brigida...

BARBAROT Ah! Madama, i la prego d'chërde.

BRIGIDA C'a lassa un po'. Tant, pi che mandeme via a peulo nen, e lolí a l'è già fait (a s'sent 'na cadrega a rubaté ant la stanssa d'Marianin).

TRAVET Un tapage lí drinta!

MADAMA TRAVET A j'è ancora quaicdun ant côla stanssa; ant la stanssa d'Marianin!

TRAVET Oh! bosaron! Vëdôma un po' son (a va për deurve, a i seurt Giachëtta e Paolin).

Leteratura piemontèisa
Vittorio Bersezio
Le miserie 'd monsú Travet